SUPER วอลุ่มแน่น-บวกแรง 6% รับแผนธุรกิจเด่น-ตั้งเป้ารายได้ปีนี้โตทะลุ 10,000 ล้าน
SUPER วอลุ่มแน่น-บวกแรง 6% โดยราคาหุ้น ณ เวลา 15.10 น. อยู่ที่ระดับ 1.04 บาท บวก 0.06 บาท คาดรับแผนธุรกิจเด่น-ตั้งเป้ารายได้ปีนี้โตทะลุ 10,000 ล้าน
2 มิ.ย. 2564

ผู้สื่อข่าวรายงานว่า วันนี้(2 มิ.ย.64) ราคาหุ้นบริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ณ เวลา 15.10 น. อยู่ที่ระดับ 1.04 บาท บวก 0.06 บาท หรือ 6.12% สูงสุดที่ระดับ 1.05 บาท ต่ำสุดที่ระดับ 0.97 บาท ด้วยมูลค่าการซื้อขาย 1.32 พันล้านบาท

โดยก่อนหน้านี้ นายจอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า ผลการดำเนินงานในไตรมาส 1/2564 บริษัทมีกำไรสุทธิ 1,094.43 ล้านบาท เพิ่มขึ้น 305.07 ล้านบาท หรือเพิ่มขึ้น 38.65% จากช่วงเดียวกันของปีก่อนมีกำไรสุทธิ 789.36 ล้านบาท
ขณะเดียวกันมีรายได้รวม 2,230.64 ล้านบาท เพิ่มขึ้น 546.90 ล้านบาท หรือเพิ่มขึ้น 32.48% จากช่วงเดียวกันของปีก่อนมีรายได้รวม 1,683.73 ล้านบาท
“รายได้ที่เติบโตขึ้นอย่างมีนัยสำคัญมาจากการรับรู้รายได้โครงการโซลาร์ฟาร์มในประเทศเวียดนาม 3 โครงการ ขนาดกำลังการผลิตติดตั้งรวม 550 เมกะวัตต์ (MW) เต็มไตรมาส หลังจากในช่วงปลายปีที่ผ่านมา เริ่มขายไฟเข้าระบบเชิงพาณิชย์ (COD) โดยปัจจุบันมีกำลังการผลิตไฟฟ้าในมือ 1,536.32 เมกะวัตต์”
นอกจากนี้ โครงการโรงไฟฟ้าพลังงานลม (วินด์ฟาร์ม) ในประเทศเวียดนาม ขนาดกำลังการผลิต 421 เมกะวัตต์ จะเริ่ม COD เฟสแรก 30 เมกะวัตต์ ในช่วงปลายปีนี้ต่อเนื่องถึงปี 2565 ส่งผลให้กำลังการผลิตไฟฟ้าในมือเพิ่มขึ้น 1,900 – 2,000 เมกะวัตต์ ในปี 2565
สำหรับปีนี้คาดจะมีรายได้ทะลุ 10,000 ล้านบาท และจะผลักดันผลการดำเนินงานในช่วง 1-2 ปีข้างหน้า เติบโตอย่างก้าวกระโดด ตามกำลังการผลิตไฟฟ้าที่เพิ่มขึ้น